CELEX: 62012TN0175
Language: fi
Date: 2012-04-12 00:00:00
Title: Asia T-175/12: Kanne 12.4.2012 — Deutsche Börse v. komissio

16.6.2012   
            
            
               FI
            
            
               Euroopan unionin virallinen lehti
            
            
               C 174/25
            
         Kanne 12.4.2012 — Deutsche Börse v. komissio
   (Asia T-175/12)
   2012/C 174/42
   Oikeudenkäyntikieli: englanti
   
      Asianosaiset
   
   
      Kantaja: Deutsche Börse (Frankfurt am Main, Saksa) (edustajat: asianajajat C. Zschocke, J. Beninca ja T. Schwarze)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan komission 1.2.2012 tekemän päätöksen COMP/M.6166 Deutsche Börsen v. NYSE Euronext ja
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kolmeen kanneperusteeseen.
   
               1)
            
            
               Ensimmäinen kanneperuste, jonka mukaan vastaaja ei arvioinut asianmukaisesti asianosaisiin kohdistuvia horisontaalisia kilpailunrajoituksia ja komission arviointia, joka koskee vakioimattomien johdannaisten (over-the-counter-johdannaiset, OTC) kauppaa ja asianosaisten toistensa vaihdantamaksuihin kohdistamia rajoituksia, rasittavat oikeudelliset virheet ja arviointivirheet. Lisäksi komission väite, että asianosaiset rajoittavat toisiaan innovaatiokilpailun avulla, on ilmeisen virheellinen eikä sen kauppa-alustojen välistä kilpailua koskeva analyysi perustu vakuuttavaan ja johdonmukaiseen näyttöön. Komissio ei myöskään ottanut asianmukaisesti huomioon kysyntäpuolen rajoituksia, koska se ei analysoinut ja arvioinut asianosaisten asiakkaiden, joiden joukossa ovat OTC-kaupan suurimmat osapuolet, ratkaisevaa roolia eikä toteuttanut yhtään määrällistä analyysiä.
            
         
               2)
            
            
               Toinen kanneperuste, jonka mukaan vastaajan toteuttamaa asianosaisten tehokkuusväitteitä koskevaa arviointia rasittavat ilmeiset virheet eikä se perustu vakuuttavaan ja johdonmukaiseen näyttöön. Komissio piti virheellisesti ainoastaan osaa tehokkuuksista todennettavissa olevina, keskittymäkohtaisina ja sellaisina, että ne todennäköisesti hyödyttävät asiakasta suoraan, ja väitti virheellisesti, etteivät ne olleet riittäviä keskittymän kilpailuvaikutusten vastavoimaksi. Molemminpuolisten säästöjen ja kassaetujen arvioinnin osalta komissio loukkasi asianosaisten oikeutta tulla kuulluksi tukeutumalla suullisen kuulemisen jälkeen esitettyihin todisteisiin ja väitteisiin, joista asianosaisille ei ollut annettu mahdollisuutta esittää huomautuksia. Komission takaisinperintäteoria (claw back -teoria) ja molemminpuolisten säästöjen keskittymäkohtaisuuden arvio perustuivat uusiin teorioihin ja vaatimuksiin, jotka eivät saa tukea komission horisontaalisia keskittymiä koskevista suuntaviivoista (1).
            
         
               3)
            
            
               Kolmas kanneperuste, jonka mukaan vastaaja ei arvioinut asianmukaisesti asianosaisten tarjoamia sitoumuksia. NYX:n (kantaja ja NYSE Euronext) päällekkäisen osakejohdannaistoiminnan täydellistä luovuttamista, johon sisältyy NYX:n BClear-toiminnan luovuttaminen, koskeva sitoumus hylättiin virheellisten todisteiden perusteella. Väitettyä osakejohdannaisten ja osakeindeksijohdannaisten ”symbioottista suhdetta” ei ole olemassa, se on ristiriidassa komission oman markkinamäärittelyä koskevan analyysin kanssa ja siihen vedottiin asianomaisten puolustautumisoikeuksia loukaten. Sitä, että komissio hylkäsi ohjelmistolisenssejä koskevan sitoumuksen, rasittaa virhe ja se on ristiriidassa komission teknologiakilpailua koskevien toteamusten kanssa.
            
         
      (1)  Suuntaviivat horisontaalisten sulautumien arvioinnista yrityskeskittymien valvonnasta annetun neuvoston asetuksen nojalla (EUVL C 31, s. 5).